Uznesenie Európskeho parlamentu o násilí a kriminalite spáchaných samozvanou Írskou republikánskou armádou (IRA) v Severnom Írsku, najmä o vražde Roberta McCartneyho



Úradný vestník 092 E , 20/04/2006 S. 0107 - 0108



P6_TA(2005)0169 Spravodlivosť pre rodinu McCartney Uznesenie Európskeho parlamentu o násilí a kriminalite spáchaných samozvanou "Írskou republikánskou armádou" (IRA) v Severnom Írsku, najmä o vražde Roberta McCartneyho Európsky parlament, - so zreteľom na článok 103 ods. 2 rokovacieho poriadku, A. keďže 30. januára 2005 bol obyvateľ Belfastu Robert McCartney brutálne zavraždený členmi samozvanej "Írskej republikánskej armády" (IRA), ktorí sa pokúsili tento zločin zatajiť a prikázali všetkým svedkom, aby mlčali o účasti členov IRA na tomto zločine, B. keďže sestry Roberta McCartneyho, Catherine McCartney, Paula Arnold, Gemma McMahon, Claire McCartney a Donna Mary McCartney a jeho partnerka Bridgeen Karen Hagans odmietli mlčať a odvážne a vytrvalo naliehali na IRA tým, že sa dovolávali spravodlivosti za vraždu Roberta McCartneyho, C. keďže v okolí Magennis's Bar bolo pravdepodobne tesne pred a po bitke, ktorá mala za následok smrť Roberta McCartneyho, približne 70 svedkov, D. keďže, hneď ako vzrástli búrlivé protesty v súvislosti s vraždou, IRA a Sinn Féin, politické krídlo IRA, pozastavili členstvo alebo vylúčili niektorých členov, E. keďže vedenie Sinn Féin sa dovolávalo spravodlivosti ale nevyzvalo tých, ktorí sú zodpovední za vraždu alebo ktorí boli jej svedkami, aby plne a priamo spolupracovali s policajnými službami Severného Írska, F. keďže 8. marca 2005 IRA vydala šokujúce vyhlásenie, v ktorom sa vyjadrila, že "je ochotná zastreliť vrahov Roberta McCartneyho", G. keďže osoby, ktoré sú zapojené do pokračujúceho úsilia o dosiahnutie spravodlivosti pre Roberta McCartneyho boli vystavené nedávnej ohováračskej kampani, ktorej cieľom je zastrašiť ich a spochybniť dôveryhodnosť ich prípadu, H. keďže bola odvedená cenná práca v rámci fondu EÚ pre mier v Severnom Írsku a v pohraničnej oblasti s Írskom, I. keďže v Severnom Írsku nemôžu súčasne existovať mier a násilie, 1. odsudzuje násilie a kriminalitu páchané IRA v Severnom Írsku, najmä vraždu Roberta McCartneyho; 2. čo najsilnejšie zdôrazňuje, že sestry a partnerka Roberta McCartneyho si zaslúžia plnú podporu v ich snahách o dosiahnutie spravodlivosti; 3. vyzýva vedenie Sinn Féin, aby trvalo na priamej spolupráci tých, ktorí sú zodpovední za vraždu, a svedkov vraždy s policajnými službami Severného Írska a aby týmto osobám nehrozila odveta zo strany IRA; 4. odsudzuje zákernú ohováračskú kampaň zameranú na zastrašovanie a diskreditáciu sestier a partnerky Roberta McCartneyho v ich boji za spravodlivosť; 5. vyzýva Radu a Komisiu, aby poskytli všetku potrebnú pomoc orgánom činným v trestnom konaní v Severnom Írsku, aby sa zabezpečilo, že vrahovia Roberta McCartneyho budú postavení pred súd; 6. navrhuje aby v prípade, ak policajné služby v Severnom Írsku nebudú schopné začať trestné stíhanie v súvislosti s vraždou Roberta McCartneyho, Európska únia poskytla v súlade s nariadením o rozpočtových pravidlách finančný príspevok na súdne výdavky spojené s bojom rodiny McCartney za spravodlivosť v občianskom konaní; 7. v tejto súvislosti žiada Komisiu, aby tento príspevok poskytla z rozpočtovej položky všeobecného rozpočtu EÚ určenej pre obete terorizmu; 8. poveruje svojho predsedu, aby toto uznesenie postúpil Rade, Komisii, vládam a parlamentom členských štátov a pristupujúcich a kandidátskych krajín a Rade Európy. --------------------------------------------------